杜鵑花
作者：舒岳祥
朝代：宋

paragraphs: 杜陵野老拜杜鵑，念渠蜀王身所變。
我今流涕杜鵑花，爲是此禽流血濺。
嗟哉杜宇何其愚，萬事成敗皆斯須。
一枰黑白翻覆手，揖讓放弒皆丘墟。
汝初一身今百億，凝滯結戀胡爲乎。
爾生不能存社稷，死怨謝豹何區區。
至今有子不自保，寄巢生育非良圖。
百億禽分百億花，數若恒河沙復沙。
此花開時此鳥至，青楓苦竹爲其家。
錦官玉壘不可念，翠華黄屋天之涯。
不聞十月杜鵑鳥，只見十月杜鵑花。
何必看花與聽鳥，老夫日日自思家。